Pirkanmaan meripelastusseuralla rauhallinen kesä – tehtävät vähenivät | Yle Uutiset | yle.fi
2.8.2016 klo 06.50päivitetty 2.8.2016 klo 06.52
Meripelastusseura päivystää ympäri vuorokauden avovesikaudella, joka kestää yleensä vapusta marraskuun puoliväliin.SMPS Pirkanmaa
Suomen Meripelastuseura Pirkanmaa ry on maakunnallinen vapaaehtoisen vesipelastuksen ja veneilyturvallisuuden parissa toimiva yhdistys
Alukset sijaitsevat Näsijärvellä, Pyhäjärvellä ja Valkeakosken kanavalla
Hälytykset tulevat hätäkeskuksesta numeron 112 kautta
Kiireettömät avustustehtävät välitetään Trossi-palvelunumerosta 0800 30 22 30 lokakuun loppuun asti
Merellä meripelastuksen hälytysnumero on 0294 1000
Meripelastusseuran kesä on ollut edellistä rauhallisempi Pirkanmaalla. Elokuun alkuun mennessä yhdistykselle on tullut noin 50 tehtävää eli kolmisenkymmentä vähemmän kuin viime kesänä.
Kesäkuussa viileä sää rauhoitti menoa vesillä, ja seuralla oli vain muutamia hälytyksiä. Heinäkuussa on ollut vilkkaampaa. Seuran tehtävät koostuvat etenkin konerikoista, karilleajoista ja ensiaputehtävistä.
Valtaosa tehtävistä tulee edelleen hätäkeskuksen kautta, vaikka tänä vuonna on otettu käyttöön myös meripelastusseuran oma palvelunumero. Uusi numero on kuitenkin vielä huonosti veneilijöiden tiedossa.
Numero perustettiin hätäkeskuksen työtaakan pienentämiseksi. Suurin osa meripelastusseuran tehtävistä ei vaadi pelastamista, vaan on konerikon aiheuttamia hinaustehtäviä, joissa kenelläkään ei ole välitöntä hengenvaaraa.
liikenneSuomen meripelastusseurameripelastusPirkanmaaVapaaehtoinen pelastuspalveluvesipelastusLänsi-SuomijärjestötoimintavapaaehtoisjärjestötSuomi